CELEX: 32020H0826(20)
Language: mt
Date: 2020-07-20 00:00:00
Title: Rakkomandazzjoni tal-Kunsill tal-20 ta’ Lulju 2020 dwar il-Programm Nazzjonali ta’ Riforma tal-2020 tal-Awstrija u li tagħti opinjoni tal-Kunsill dwar il-Programm ta’ Stabbiltà tal-2020 tal-Awstrija 2020/C 282/20

26.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 282/129
            
         
      RAKKOMANDAZZJONI TAL-KUNSILL
      tal-20 ta’ Lulju 2020
      dwar il-Programm Nazzjonali ta’ Riforma tal-2020 tal-Awstrija u li tagħti opinjoni tal-Kunsill dwar il-Programm ta’ Stabbiltà tal-2020 tal-Awstrija
      (2020/C 282/20)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
      Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 5(2) tiegħu,
      Wara li kkunsidra r-rakkomandazzjoni tal-Kummissjoni Ewropea,
      Wara li kkunsidra r-riżoluzzjonijiet tal-Parlament Ewropew,
      Wara li kkunsidra l-konklużjonijiet tal-Kunsill Ewropew,
      Wara li kkunsidra l-opinjoni tal-Kumitat tal-Impjiegi,
      Wara li kkunsidra l-opinjoni tal-Kumitat Ekonomiku u Finanzjarju Ewropew,
      Wara li kkunsidra l-opinjoni tal-Kumitat tal-Protezzjoni Soċjali,
      Wara li kkunsidra l-opinjoni tal-Kumitat tal-Politika Ekonomika,
      Billi:
      
                  (1)
               
               
                  Fis-17 ta’ Diċembru 2019, il-Kummissjoni adottat l-Istrateġija Annwali għat-Tkabbir Sostenibbli, li tat bidu għas-Semestru Ewropew tal-2020 għall-koordinazzjoni tal-politika ekonomika. Hija ħadet kont debitu tal-Pilastru Ewropew tad-Drittijiet Soċjali, iddikjarat mill-Parlament Ewropew, mill-Kunsill u mill-Kummissjoni fis-17 ta’ Novembru 2017. Fis-17 ta’ Diċembru 2019, fuq il-bażi tar-Regolament (UE) Nru 1176/2011 tal-Parlament Ewropew u tal-Kunsill (2), il-Kummissjoni adottat ukoll ir-Rapport dwar il-Mekkaniżmu ta’ Twissija, li fih ma identifikatx lill-Awstrija bħala wieħed mill-Istati Membri li jirrikjedi li jsirlu rieżami fil-fond. Fl-istess data, il-Kummissjoni adottat ukoll rakkomandazzjoni għal rakkomandazzjoni tal-Kunsill dwar il-politika ekonomika taż-żona tal-euro.
               
            
                  (2)
               
               
                  Ir-rapport dwar il-pajjiż tal-2020 għall-Awstrija ġie ppubblikat fis-26 ta’ Frar 2020. Huwa vvaluta l-progress tal-Awstrija fl-indirizzar tar-rakkomandazzjonijiet speċifiċi għall-pajjiż adottati mill-Kunsill fid-9 ta’ Lulju 2019 (3) (“ir-rakkomandazzjonijiet speċifiċi għall-pajjiż għall-2019”), is-segwitu mogħti lir-rakkomandazzjonijiet speċifiċi għall-pajjiż adottati fis-snin preċedenti u l-progress tal-Awstrija lejn il-miri nazzjonali ta’ Ewropa 2020.
               
            
                  (3)
               
               
                  Fil-11 ta’ Marzu 2020, l-Organizzazzjoni Dinjija tas-Saħħa uffiċjalment iddikjarat it-tifqigħa tal-COVID-19 bħala pandemija dinjija. Din hija emerġenza serja tas-saħħa pubblika għaċ-ċittadini, is-soċjetajiet u l-ekonomiji. Qiegħda tpoġġi lis-sistemi tas-saħħa nazzjonali taħt pressjoni qawwija, tikkawża tfixkil fil-ktajjen ta’ provvista dinjija, toħloq volatilità fis-swieq finanzjarji, tiskatta xokkijiet fid-domanda tal-konsumatur u qed ikollha effetti negattivi f’diversi setturi. Qiegħda tkun ta’ theddida għall-impjiegi u għad-dħul tan-nies kif ukoll għan-negozju tal-kumpaniji. Hija kkawżat xokk ekonomiku kbir li diġà qiegħed ikollu riperkussjonijiet serji fl-Unjoni. Fit-13 ta’ Marzu 2020, il-Kummissjoni adottat komunikazzjoni li tappella għal reazzjoni ekonomika koordinata għall-kriżi, li tinvolvi l-atturi kollha fil-livell nazzjonali u fil-livell tal-Unjoni.
               
            
                  (4)
               
               
                  Diversi Stati Membri ddikjaraw stat ta’ emerġenza jew daħħlu miżuri ta’ emerġenza. Jenħtieġ li kwalunkwe miżura ta’ emerġenza tkun strettament proporzjonata, neċessarja, b’terminu ta’ żmien limitat, u konformi ma’ standards Ewropej u internazzjonali. Jenħtieġ li tkun soġġetta għal sorveljanza demokratika u skrutinju ġudizzjarju indipendenti.
               
            
                  (5)
               
               
                  Fl-20 ta’ Marzu 2020, il-Kummissjoni adottat komunikazzjoni dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir. Il-klawżola liberatorja ġenerali, kif previst fl-Artikolu 5(1), 6(3), 9(1) u 10(3) tar-Regolament (KE) Nru 1466/97 u fl-Artikoli 3(5) u 5(2) tar-Regolament tal-Kunsill (KE) Nru 1467/97 (4), tiffaċilita l-koordinament tal-politiki baġitarji fi żminijiet ta’ tnaqqis qawwi fir-ritmu ekonomiku. Fil-komunikazzjoni tagħha tal-20 ta’ Marzu 2020, il-Kummissjoni kkunsidrat li, meta titqies il-kriżi ekonomika qawwija mistennija bħala riżultat tal-pandemija tal-COVID-19, il-kondizzjonijiet għall-attivazzjoni tal-klawżola liberatorja ġenerali kienu sodisfatti u talbet li l-Kunsill japprova din il-konklużjoni. Fit-23 ta’ Marzu 2020, il-Ministri għall-finanzi tal-Istati Membri qablu mal-valutazzjoni tal-Kummissjoni. Huma qablu li l-kriżi ekonomika qawwija tirrikjedi reazzjoni reżoluta, ambizzjuża u kkoordinata. L-attivazzjoni tal-klawżola liberatorja ġenerali tippermetti devjazzjoni temporanja mill-perkors ta’ aġġustament lejn l-objettiv baġitarju fuq perjodu ta’ żmien medju, sakemm dan ma jpoġġix fil-periklu s-sostenibbiltà fiskali fuq il-perjodu medju ta’ żmien. Fil-każ tal-parti korrettiva, il-Kunsill jista’ wkoll jiddeċiedi, fuq rakkomandazzjoni mill-Kummissjoni, li jadotta trajettorja fiskali riveduta. Il-klawżola liberatorja ġenerali ma tissospendix il-proċeduri tal-Patt ta’ Stabbiltà u Tkabbir. Din tippermetti li l-Istati Membri jiddevjaw mir-rekwiżiti baġitarji li normalment ikunu japplikaw fil-waqt li l-Kummissjoni u l-Kunsill ikunu jistgħu jieħdu l-miżuri neċessarji ta’ koordinazzjoni tal-politika fi ħdan il-qafas tal-Patt.
               
            
                  (6)
               
               
                  Hija meħtieġa azzjoni kontinwa biex jiġi limitat u kontrollat it-tixrid tal-pandemija tal-COVID-19, tissaħħaħ ir-reżiljenza tas-sistemi nazzjonali tas-saħħa, jittaffew il-konsegwenzi soċjoekonomiċi tal-pandemija permezz ta’ miżuri ta’ sostenn għan-negozji u l-unitajiet domestiċi, u jiġu żgurati kondizzjonijiet adegwati ta’ saħħa u sigurtà fil-postijiet tax-xogħol bil-għan li tinbeda mill-ġdid l-attività ekonomika. Jenħtieġ li l-Unjoni tuża b’mod sħiħ id-diversi għodod li għandha għad-dispożizzjoni tagħha biex tappoġġa l-isforzi tal-Istati Membri f’dawk l-oqsma. B’mod parallel, jenħtieġ li l-Istati Membri u l-Unjoni jaħdmu flimkien biex iħejju l-miżuri meħtieġa biex iġibu lura l-funzjonament normali tas-soċjetajiet u l-ekonomiji tagħna u t-tkabbir sostenibbli, jintegraw fost l-oħrajn it-transizzjoni ekoloġika u t-trasformazzjoni diġitali, u jieħdu tagħlimiet mill-kriżi.
               
            
                  (7)
               
               
                  Il-kriżi tal-COVID-19 tefgħet enfasi fuq il-flessibbiltà li joffri s-suq intern ta’ adattament għal sitwazzjonijiet straordinarji. Madankollu, sabiex tiġi żgurata tranżizzjoni malajr u bla xkiel lejn il-fażi ta’ rkupru u l-moviment liberu ta’ oġġetti, servizzi u ħaddiema, jenħtieġ li jitneħħew dawk il-miżuri eċċezzjonali li ma jħallux lis-suq intern jiffunzjona b’mod normali hekk kif dawn ma jibqgħux indispensabbli. Il-kriżi attwali wriet il-ħtieġa għal pjanijiet ta’ tħejjija għal kriżijiet b’saħħithom b’mod partikolari fis-settur tas-saħħa. Strateġiji ta’ xiri mtejba, ktajjen ta’ provvista diversifikati u riżervi strateġiċi ta’ provvisti essenzjali huma fost l-elementi ewlenin għall-iżvilupp ta’ pjanijiet usa’ ta’ tħejjija għall-kriżijiet.
               
            
                  (8)
               
               
                  Il-leġiżlatur tal-Unjoni diġà emenda l-oqfsa leġiżlattivi rilevanti permezz tar-Regolamenti (UE) 2020/460 (5) u (UE) 2020/558 (6) tal-Parlament Ewropew u tal-Kunsill biex jippermetti lill-Istati Membri jattivaw ir-riżorsi kollha mhux użati mill-Fondi Strutturali u ta’ Investiment Ewropej sabiex ikunu jistgħu jindirizzaw l-effetti eċċezzjonali tal-pandemija tal-COVID-19. Dawk l-emendi se jipprovdu flessibbiltà addizzjonali, kif ukoll proċeduri ssimplifikati u razzjonalizzati. Sabiex jittaffew il-pressjonijiet ta’ nuqqas fil-flussi ta’ flus, l-Istati Membri jistgħu jibbenefikaw ukoll minn rata ta’ kofinanzjament ta’ 100 % mill-baġit tal-Unjoni fis-sena kontabilistika 2020-2021. L-Awstrija hija mħeġġa li tagħmel użu sħiħ minn dawk il-possibbiltajiet sabiex tingħata għajnuna lill-individwi u s-setturi l-aktar milquta.
               
            
                  (9)
               
               
                  Il-konsegwenzi soċjoekonomiċi tal-pandemija tal-COVID-19 x’aktarx li jkunu mqassma b’mod irregolari madwar ir-reġjuni minħabba xejriet differenti ta’ speċjalizzazzjoni b’mod partikolari f’reġjuni li jiddependu b’mod sinifikanti fuq it-turiżmu. Dan jinvolvi r-riskju li fl-Awstrija d-disparitajiet reġjonali jkomplu jikbru. Flimkien mar-riskju ta’ żarmar temporanju tal-proċess ta’ konverġenza bejn l-Istati Membri, is-sitwazzjoni kurrenti titlob reazzjonijiet ta’ politika mmirati.
               
            
                  (10)
               
               
                  L-Awstrija ppreżentat il-Programm Nazzjonali ta’ Riforma tal-2020 tagħha fl-14 ta’ April 2020 u l-Programm ta’ Stabbiltà tal-2020 tagħha fit-30 ta’ April 2020. Sabiex jitqiesu r-rabtiet ta’ bejniethom, iż-żewġ programmi ġew ivvalutati fl-istess ħin.
               
            
                  (11)
               
               
                  Bħalissa l-Awstrija qiegħda fil-parti preventiva tal-Patt ta’ Stabbiltà u Tkabbir u hija soġġetta għar-regola tad-dejn.
               
            
                  (12)
               
               
                  Fl-aġġornament tekniku tiegħu għall-Programm ta’ Stabbiltà tal-2020, il-gvern qed jippjana li l-bilanċ nominali jiddeterjora minn surplus ta’ 0,7 % tal-prodott domestiku gross (PDG) fl-2019 għal defiċit ta’ 8,0 % tal-PDG fl-2020. Huwa pprojettat li fl-2021 id-defiċit jonqos għal 1,9 % tal-PDG. Wara li naqas għal 70,4 % tal-PDG fl-2019, il-proporzjon tad-dejn tal-gvern estiż mal-PDG mistenni li jiżdied għal 81,4 % fl-2020 skont il-Programm ta’ Stabbiltà tal-2020. Il-prospettiva makroekonomika u fiskali hija affettwata mill-inċertezza kbira minħabba l-pandemija tal-COVID-19.
               
            
                  (13)
               
               
                  Bħala reazzjoni għall-pandemija tal-COVID-19, u bħala parti minn approċċ ikkoordinat tal-Unjoni, l-Awstrija adottat miżuri baġitarji f’waqthom sabiex iżżid il-kapaċità tas-sistema tas-saħħa tagħha, trażżan il-pandemija, u tipprovdi solliev lil dawk l-individwi u setturi li jkunu ntlaqtu b’mod partikolari. Skont il-Programm ta’ Stabbiltà tal-2020, dawn il-miżuri baġitarji kienu jammontaw għal 5,0 % tal-PDG. Il-miżuri jinkludu t-tisħiħ tas-servizzi tal-kura tas-saħħa, l-għajnuna ta’ emerġenza għal kumpaniji li jinsabu f’diffikultà u l-arranġamenti tax-xogħol għal żmien qasir. Barra minn hekk, l-Awstrija ħabbret miżuri li, filwaqt li ma għandhomx impatt baġitarju dirett, se jikkontribwixxu biex jagħtu sostenn ta’ likwidità għall-impriżi, li l-Programm ta’ Stabbiltà tal-2020 jikkalkula li jammontaw għal 5,0 % tal-PDG. Dawn il-miżuri jinkludu posponimenti tat-taxxa għal taxxi fuq id-dħul personali u korporattivi (2,6 % tal-PDG) u garanziji fuq is-self (2,4 % tal-PDG). B’mod ġenerali, il-miżuri li ħadet l-Awstrija huma konformi mal-linji gwida stabbiliti fil-komunikazzjoni tal-Kummissjoni tat-13 ta’ Marzu 2020. L-implimentazzjoni sħiħa ta’ miżuri ta’ emerġenza u ta’ miżuri fiskali ta’ appoġġ, segwita minn iffukar ġdid tal-politiki fiskali lejn il-kisba ta’ pożizzjonijiet fiskali prudenti fuq perjodu medju ta’ żmien, meta jkunu jippermettu l-kundizzjonijiet ekonomiċi, se jkunu ta’ kontribut għall-preservazzjoni tas-sostenibbiltà fiskali fuq perjodu medju ta’ żmien.
               
            
                  (14)
               
               
                  Fuq il-bażi tat-tbassir tal-Kummissjoni tar-rebbiegħa tal-2020, taħt politiki mhux mibdula, il-bilanċ tal-gvern estiż tal-Awstrija huwa mbassar li jkun ta’ -6,1 % tal-PDG fl-2020 u -1,9 % tal-PDG fl-2021. Il-proporzjon ta’ dejn tal-gvern estiż huwa projettat li jilħaq 78,8 % tal-PDG fl-2020 u 75,8 % tal-PDG fl-2021.
               
            
                  (15)
               
               
                  Fl-20 ta’ Mejju 2020, il-Kummissjoni ħarġet rapport imħejji skont l-Artikolu 126(3) tat-Trattat minħabba li l-Awstrija qiegħda tippjana li taqbeż il-limitu fuq id-defiċit ta’ 3 % tal-PDG fl-2020. B’mod ġenerali, l-analiżi mill-Kummissjoni tindika li l-kriterju tad-defiċit kif definit fit-Trattat u fir-Regolament (KE) Nru 1467/97 ma twettaqx.
               
            
                  (16)
               
               
                  Il-Gvern Awstrijak ħa miżuri bla preċedent biex jikkontrolla l-firxa tal-COVID-19. Huwa introduċa regoli stretti ta’ kwarantina u ta’ tbegħid soċjali u għamel disponibbli fondi sostanzjali biex is-sistema tas-saħħa tixtri tagħmir u provvisti, tqawwi l-kapaċità tal-laboratorji, u ssaħħaħ il-kapaċità tal-persunal. Il-kura tas-saħħa primarja sabet ruħha taħt pressjoni eċċezzjonali minn żieda bla preċedent fil-ħtieġa ta’ telekonsultazzjonijiet, appuntamenti mediċi u talbiet għal żjarat fid-djar. It-tifqigħa rapida tal-COVID-19 affettwat b’mod qawwi l-ekonomija tal-Awstrija. Miżuri ta’ trażżin nazzjonali u internazzjonali kontra l-virus laqtu kemm in-naħa tad-domanda kif ukoll dik tal-provvista, u dan wassal għal tnaqqis fuq bażi wiesgħa. Għalhekk il-PDG huwa pprojettat li jonqos b’5,5 % fl-2020, aktar milli matul il-kriżi ekonomika u finanzjarja fl-2008-2009. Minħabba t-tnaqqis relattivament rapidu fl-infezzjonijiet ġodda, l-Awstrija kienet wieħed mill-ewwel Stati Membri li ħabbru rilassament tal-miżuri ta’ trażżin, minn nofs April. Sabiex tiġi evitata ħsara ekonomika fit-tul u biex jittaffew l-impatti tal-kriżi fuq il-qasam soċjali u tal-l-impjiegi, il-gvern adotta pakkett komprensiv ta’ miżuri biex jappoġġa l-ekonomija Awstrijaka (madwar 10 % tal-PDG). Il-pakkett jinkludi skema ta’ xogħol b’ħinijiet iqsar (Kurzarbeit), fejn is-sigħat tax-xogħol jistgħu jitnaqqsu sa 90 % bħala medja fuq perjodu partikolari u min iħaddem jiġi rimborżat minn 80 % sa 90 % tal-aħħar dħul nett tal-impjegat, skont l-aħħar dħul gross. Is-sett komprensiv ta’ miżuri għan-negozji u dawk li jaħdmu għal rashom għandu l-għan li jipprevjeni problemi ta’ likwidità b’mod temporanju u jipprovdi appoġġ dirett speċjalment lil intrapriżi u industriji milquta ħażin b’attenzjoni partikolari fuq intrapriżi żgħar u ta’ daqs medju (SMEs). Dawn jinkludu trasferimenti, appoġġ ta’ likwidità permezz ta’ self, garanziji, injezzjonijiet ta’ ekwità u differimenti tat-taxxa. Fil-proċess tat-tfassil u l-implimentazzjoni ta’ dawn il-miżuri jeħtieġ li titqies ir-reżiljenza tas-settur bankarju.
               
            
                  (17)
               
               
                  Sa issa, is-sistema tas-saħħa Awstrijaka ffaċċat b’suċċess il-pandemija tal-COVID-19. L-espansjoni tas-servizzi tal-kura tas-saħħa primarja u ambulatorja b’enfasi fuq il-promozzjoni tas-saħħa u l-prevenzjoni tal-mard jgħinu biex titjieb aktar is-saħħa tal-popolazzjoni. Filwaqt li jinżammu standards ta’ kwalità għolja, il-kosteffiċjenza tista’ tiġi miżjuda permezz ta’ akkwist pubbliku aktar effettiv u mediċini ġeneriċi. Barra minn hekk, is-sistema tal-kura fit-tul tal-Awstrija qed tiffaċċa sfidi strutturali u fiskali, li sa issa ma ġewx indirizzati bir-reqqa. Is-sistema tipprovdi servizzi komparattivament ta’ kwalità għolja, iżda qed tiffaċċa sfidi ta’ persunal, li qed isiru saħansitra aktar perċepibbli u evidenti fil-kriżi attwali. Is-settur tal-kura fit-tul jiddependi ħafna fuq il-kura pprovduta minn ħaddiema minn Stati Membri oħra, li jindika l-ħtieġa li jiġi żgurat il-fluss liberu tal-ħaddiema transfruntiera. Barra minn hekk, remunerazzjoni adegwata tista’ tgħin biex tagħmel ix-xogħol tal-infermiera aktar attraenti.
               
            
                  (18)
               
               
                  Il-politika tat-taxxa għandha rwol importanti fl-appoġġ tal-unitajiet domestiċi u tan-negozji matul it-trażżin tal-COVID-19 u se tkun kruċjali fit-trawwim tal-irkupru ekonomiku wara l-kriżi tal-COVID-19. It-taħlita tat-taxxa tal-Awstrija hija kkaratterizzata minn piż kbir fuq ix-xogħol, filwaqt li l-potenzjal tad-dħul mit-taxxi relatati mal-ġid u t-taxxi ambjentali għadu fil-biċċa l-kbira mhux sfruttat u t-taxxi fuq il-konsum jistgħu jsiru aktar effiċjenti. Ir-riformi tat-taxxa jistgħu jgħinu biex iċaqilqu t-taħlita tat-taxxa lejn sorsi li huma inqas detrimentali għat-tkabbir inklużiv u sostenibbli, u jipprovdu bażi solida għall-irkupru. B’mod partikolari, it-taxxi mhux użati b’mod suffiċjenti fuq l-alkoħol u t-tabakk, it-tniġġis u l-konsum tar-riżorsi jimplikaw effetti ta’ direzzjoni u potenzjal ta’ dħul mhux użati. Il-livell inugwali, iżda ġeneralment baxx ta’ tassazzjoni fuq l-enerġija jimmina l-effiċjenza u l-effikaċja tagħha bħala għodda ta’ politika biex jiġi inċentivat il-konsum li huwa ta’ benefiċċju għall-ambjent. B’mod partikolari, it-tassazzjoni konsistenti tal-emissjonijiet tas-CO2 tagħmel is-sorsi tal-enerġija li ma jagħmlux ħsara lill-klima aktar kompetittivi u tipprovdi spazju fiskali biex jitnaqqsu taxxi li jikkawżaw aktar distorsjoni. Taxxi ogħla fuq l-enerġija relatata mas-CO2 jgħinu biex jiġu internalizzati l-ispejjeż soċjali tat-tniġġis, iwasslu lill-konsumaturi sabiex jiddependu aktar fuq sorsi rinnovabbli u jinkoraġġixxu lill-investituri sabiex jinvestu f’teknoloġiji li ma jagħmlux ħsara lill-klima. Fl-aħħar nett, użu akbar ta’ taxxi relatati mal-ġid jista’ jagħmel is-sistema tat-taxxa aktar ġusta, speċjalment minħabba l-inugwaljanza għolja fil-ġid persistenti tal-Awstrija. B’mod partikolari, it-taxxi rikorrenti fuq il-proprjetà u fuq il-wirt taw prova li huma relattivament favorevoli għat-tkabbir u progressivi u jenħtieġ li ma jiġux traskurati f’dak li jirrigwarda l-ġenerazzjoni tad-dħul mit-taxxa biex il-finanzi pubbliċi jitreġġgħu lura għal li kienu.
               
            
                  (19)
               
               
                  Filwaqt li l-Awstrija kellha prestazzjoni tajba fit-Tabella tal-Valutazzjoni Soċjali li tappoġġa l-Pilastru Ewropew tad-Drittijiet Soċjali, in-nuqqasijiet fil-kopertura jistgħu jfissru nuqqas ta’ protezzjoni tal-introjtu għall-gruppi vulnerabbli matul il-kriżi tal-COVID-19 u jistgħu jirrikjedu miżuri addizzjonali. Filwaqt li l-qgħad fost iż-żgħażagħ qed jiżdied, il-persuni qiegħda, il-persuni qiegħda fit-tul, il-ħaddiema mhux standard u l-persuni mwielda barra mill-pajjiż huma partikolarment fir-riskju tal-faqar. Politiki attivi tas-suq tax-xogħol li jipprovdu opportunitajiet ta’ tagħlim tul il-ħajja u titjib tal-ħiliet se jibqgħu ta’ importanza kruċjali. L-istudenti żvantaġġati, inkluż studenti b’diżabbiltà, huma affettwati b’mod partikolari minn ċirkostanzi li jeħtieġu tagħlim mill-bogħod. Filwaqt li madwar 10 % tal-istudenti taħt il-15-il sena ma għandhomx aċċess għal ambjent ta’ tagħlim virtwali, il-gvern Awstrijak, b’reazzjoni għall-kriżi tal-COVID-19, ħa miżuri ta’ mitigazzjoni billi pprovda kompjuters lill-istudenti f’riskju. Madankollu, hemm ir-riskju li l-inugwaljanzi diġà eżistenti fil-kisba edukattiva, marbuta mal-isfondi soċjoekonomiċi u tal-migrazzjoni, jiġu aggravati. Strateġija ta’ rkupru li ttejjeb l-aċċess għall-edukazzjoni u l-kura inklużivi u ta’ kwalità tajba tat-tfal iż-żgħar li ntwera li jirrimedjaw għall-iżvantaġġi soċjali, tipproduċi benefiċċji soċjoekonomiċi fi żmien medju u twil u tipprovdi opportunitajiet għan-nisa biex ikollhom aċċess sħiħ għas-suq tax-xogħol. Ir-rata kumplessiva tal-impjieg tan-nisa kienet għolja qabel il-kriżi, iżda kważi nofshom kienu jaħdmu part-time (marbuta ma’ sigħat qosra tal-ftuħ tal-iskejjel u tal-faċilitajiet tal-kura tat-tfal) u dan ikkawża distakk mhux aġġustat sinifikanti fid-differenza bejn il-ġeneri fil-pagi.
               
            
                  (20)
               
               
                  L-effikaċja tal-miżuri ta’ appoġġ tal-COVID-19 biex jiġu megħjuna d-ditti taħt pressjoni, il-preservazzjoni tal-ambjenti tan-negozju, u l-evitar tal-insolvenzi jiddependu fuq l-implimentazzjoni rapida u mhux burokratika tagħhom mill-awtoritajiet pubbliċi u l-intermedjarji. Negozji ġodda u negozji li qed jespandu jistgħu jeħtieġu appoġġ speċifiku, eż. fil-forma ta’ istituzzjonijiet pubbliċi li jixtru ishma ta’ ekwità u inċentivi għal fondi ta’ kapital ta’ riskju biex jinvestu aktar f’tali ditti. Dan biex jissaħħu dawk id-ditti li huma vitali għall-irkupru iżda wkoll biex jiġi evitat il-bejgħ bl-għaġġla ta’ ditti Ewropej strateġikament importanti. Minbarra l-appoġġ ta’ finanzjament, ditti taħt pressjoni, b’mod partikolari dawk iżgħar, jeħtieġu ambjent ta’ negozju li jappoġġjahom. Il-piż amministrattiv u d-densità regolatorja jimponu spejjeż li l-kumpaniji issa jistgħu jaffordjaw inqas minn qatt qabel. L-isforzi biex jitnaqqsu l-piżijiet mhux meħtieġa u jiġu pprovduti servizzi pubbliċi diġitali effiċjenti huma mezz effettiv biex in-negozji jingħataw appoġġ b’mod immedjat u tanġibbli mingħajr ma jintefa’ piż fuq il-kontribwent. Il-qafas tal-insolvenza jenħtieġ li jkun immirat lejn il-prevenzjoni iżda wkoll lejn ix-xoljiment rapidu u l-għoti tat-tieni opportunità. Networks għas-soluzzjoni tat-tilwim, bħas-SOLVIT, jgħinu lill-kumpaniji fi żminijiet ta’ tfixkil għas-suq intern u jeħtieġu riżorsi adegwati.
               
            
                  (21)
               
               
                  Biex jitrawwem l-irkupru ekonomiku, se jkun importanti li l-proġetti ta’ investiment pubbliku maturi jiġu implimentati minn qabel u li jiġi promoss l-investiment privat, inkluż permezz ta’ riformi rilevanti. Dan l-investiment se jkun l-aktar effettiv meta jiffoka fuq l-innovazzjoni, id-diġitalizzazzjoni u t-tranżizzjoni ekoloġika sabiex tiżdied il-produttività u tiġi żgurata l-kompetittività sostenibbli. L-intensità tar-riċerka u l-iżvilupp (R&Ż) tal-Awstrija kienet waħda mill-ogħla fl-Unjoni iżda l-pajjiż waqa’ lura meta mqabbel mal-mexxejja tal-innovazzjoni f’termini ta’ eżiti tal-innovazzjoni. Issa li ħafna baġits tar-riċerka tan-negozji jinsabu taħt pressjoni, huwa saħansitra aktar importanti li l-isforzi tar-R&Ż tal-Awstrija jiġu tradotti fi xjenza eċċellenti u f’innovazzjoni avvanzata, li jinżamm l-investiment pubbliku fir-riċerka bażika u applikata, u li jiġi żgurat finanzjament ta’ ekwità għal negozji innovattivi li qed jespandu. Id-diġitalizzazzjoni tibqa’ essenzjali għall-ftuħ tal-ekonomija u t-tħejjija għan-“normalità l-ġdida” wara l-lockdown tal-COVID-19. Id-diffużjoni dgħajfa tat-teknoloġiji diġitali u l-mudelli kummerċjali fost kumpaniji iżgħar tirrappreżenta ostaklu għat-tkabbir tal-produttività. Filwaqt li l-ħiliet diġitali tal-Awstrijaċi huma b’mod ġenerali ogħla mill-medja tal-UE, ma hemmx biżżejjed studenti li jiggradwaw fl-informatika biex jimlew il-pożizzjonijiet kollha disponibbli. Livelli ogħla ta’ kummerċ elettroniku, xogħol mid-dar u gvern elettroniku, pereżempju, se jeħtieġu aktar investiment fl-infrastruttura (inkluż il-5G u l-broadband rurali), fit-tagħmir u fil-ħiliet.
               
            
                  (22)
               
               
                  It-trasformazzjoni tal-Awstrija f’ekonomija newtrali għall-klima se teħtieġ investiment privat u pubbliku kbir fit-tul. Il-pjan nazzjonali tal-enerġija u l-klima tal-Awstrija jidentifika sfidi sinifikanti biex tintlaħaq il-mira tiegħu għall-2030 għal emissjonijiet ta’ gassijiet b’effett ta’ serra li mhumiex koperti mill-iskema għall-iskambju tal-kwoti tal-emissjonijiet tal-Unjoni. It-titjib tal-produttività tar-riżorsi huwa mutur ewlieni għal tkabbir futur filwaqt li jimminimizza l-impatti fuq l-ambjent. It-tnaqqis tal-emissjonijiet relatati mat-trasport huwa essenzjali biex jintlaħqu l-istandards tal-kwalità tal-arja u l-miri tal-klima. L-investiment inizjali u t-twettiq ta’ investimenti ġodda biex jappoġġaw it-tranżizzjoni ekoloġika se jgħinu biex jinħolqu impjiegi ekoloġiċi ġodda u tingħata spinta lill-ekonomija hekk kif toħroġ mill-modalità tal-ġestjoni tal-kriżi tal-COVID-19. L-investimenti fl-ekoinnovazzjoni jwasslu għat-tkabbir tal-produttività filwaqt li jnaqqsu l-impronta ekoloġika tal-Awstrija. L-ipprogrammar tal-Fond għal Tranżizzjoni Ġusta, li huwa s-suġġett ta’ proposta tal-Kummissjoni, għall-perjodu 2021-2027 jista’ jgħin lill-Awstrija tindirizza xi wħud mill-isfidi li toffri t-tranżizzjoni lejn ekonomija newtrali għall-klima, kif deskritt fl-Anness D għar-rapport dwar il-pajjiż tal-2020. Dan jippermetti lill-Awstrija tagħmel l-aħjar użu minn dak il-Fond.
               
            
                  (23)
               
               
                  Filwaqt li r-rakkomandazzjonijiet speċifiċi għall-pajjiż magħmulin f’din ir-Rakkomandazzjoni (“ir-rakkomandazzjonijiet speċifiċi għall-pajjiż tal-2020”) jiffukaw fuq l-indirizzar tal-impatti soċjoekonomiċi tal-pandemija u fuq l-iffaċilitar tal-irkupru ekonomiku, ir-rakkomandazzjonijiet speċifiċi għall-pajjiż tal-2019 ukoll koprew riformi li huma essenzjali biex jiġu ttrattati l-isfidi strutturali fuq perjodu ta’ żmien medju sa dak twil. Ir-rakkomandazzjonijiet speċifiċi għall-pajjiż tal-2019 jibqgħu pertinenti u se jkomplu jiġu monitorjati matul is-Semestru Ewropew tas-sena d-dieħla. Dan jinkludi r-rakkomandazzjonijiet speċifiċi għall-pajjiż tal-2019 fir-rigward tal-politiki ekonomiċi relatati mal-investiment. Ir-rakkomandazzjonijiet speċifiċi għall-pajjiż tal-2019 kollha għandhom jitqiesu għall-ipprogrammar strateġiku tal-finanzjament tal-politika ta’ koeżjoni ta’ wara l-2020, inkluż għal miżuri ta’ mitigazzjoni u l-istrateġiji ta’ ħruġ fir-rigward tal-kriżi kurrenti.
               
            
                  (24)
               
               
                  Is-Semestru Ewropew jipprovdi l-qafas għal koordinazzjoni kontinwa tal-politika ekonomika u tal-impjiegi fl-Unjoni, li jista’ jkun ta’ kontribut għal ekonomija sostenibbli. Fil-Programmi Nazzjonali ta’ Riforma tal-2020 tagħhom, l-Istati Membri evalwaw il-progress li sar fir-rigward tal-implimentazzjoni tal-Għanijiet ta’ Żvilupp Sostenibbli (SDGs) tan-Nazzjonijiet Uniti. Billi tkun qed tiżgura l-implimentazzjoni sħiħa tar-rakkomandazzjonijiet speċifiċi għall-pajjiż tal-2020, l-Awstrija se tikkontribwixxi għall-progress lejn l-SDGs u għall-isforz komuni biex tiġi żgurata s-sostenibbiltà kompetittiva fl-Unjoni.
               
            
                  (25)
               
               
                  Il-koordinazzjoni mill-qrib bejn l-ekonomiji fl-unjoni ekonomika u monetarja hija kruċjali fil-kisba ta’ rkupru rapidu mill-impatt ekonomiku tal-pandemija tal-COVID-19. Jenħtieġ li, bħala Stat Membru li l-munita tiegħu hija l-euro, l-Awstrija tiżgura li l-politiki tagħha jibqgħu konsistenti mar-rakkomandazzjonijiet tal-2020 għaż-żona tal-euro u jibqgħu kkoordinati ma’ dawk tal-Istati Membri l-oħra li l-munita tagħhom hija l-euro, filwaqt li jittieħed kont tal-gwida politika mill-Grupp tal-Euro.
               
            
                  (26)
               
               
                  Fil-kuntest tas-Semestru Ewropew tal-2020, il-Kummissjoni wettqet analiżi komprensiva tal-politika ekonomika tal-Awstrija u ppubblikatha fir-rapport dwar il-pajjiż tal-2020. Hija vvalutat ukoll il-Programm ta’ Stabbiltà tal-2020, il-Programm Nazzjonali ta’ Riforma tal-2020 u s-segwitu mogħti għar-rakkomandazzjonijiet speċifiċi għall-pajjiż indirizzati lill-Awstrija fi snin preċedenti. Il-Kummissjoni ħadet kont mhux biss tar-rilevanza tagħhom għal politika fiskali u soċjoekonomika sostenibbli fl-Awstrija, iżda wkoll tal-konformità tagħhom mar-regoli u l-gwida tal-Unjoni, fid-dawl tal-ħtieġa li l-governanza ekonomika ġenerali tal-Unjoni tissaħħaħ billi jingħata input, fuq livell tal-Unjoni, f’deċiżjonijiet nazzjonali futuri.
               
            
                  (27)
               
               
                  Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-2020 u l-opinjoni tiegħu (7) hija riflessa b’mod partikolari fir-rakkomandazzjoni (1) hawn taħt,
               
            B’DAN JIRRAKKOMANDA li l-Awstrija tieħu azzjoni fl-2020 u l-2021 biex:
      
                  1.
               
               
                  Tieħu l-miżuri kollha meħtieġa, f’konformità mal-klawżola liberatorja ġenerali tal-Patt ta’ Stabbiltà u Tkabbir, biex tindirizza b’mod effettiv il-pandemija tal-COVID-19, issostni l-ekonomija u tappoġġa l-irkupru sussegwenti. Meta l-kondizzjonijiet ekonomiċi jkunu jippermettu, issegwi politiki fiskali mmirati lejn il-kisba ta’ pożizzjonijiet fiskali prudenti fuq perjodu medju ta’ żmien u tiżgura s-sostenibbiltà fejn jidħol id-dejn, filwaqt li ttejjeb l-investiment. Ittejjeb ukoll ir-reżiljenza tas-sistema tas-saħħa billi ssaħħaħ is-saħħa pubblika u l-kura primarja.
               
            
                  2.
               
               
                  Tiżgura opportunitajiet ugwali fl-edukazzjoni u t-tagħlim diġitali akbar.
               
            
                  3.
               
               
                  Tiżgura implimentazzjoni effettiva ta’ miżuri ta’ likwidità u ta’ appoġġ, b’mod partikolari għal intrapriżi żgħar u ta’ daqs medju, u tnaqqas il-piż amministrattiv u regolatorju. Tipprovdi investiment inizjali għal proġetti maturi ta’ investiment pubbliku u tippromwovi l-investiment privat biex jiġi stimulat l-irkupru ekonomiku. Tiffoka l-investiment fuq it-tranżizzjoni ekoloġika u diġitali, b’mod partikolari fuq ir-riċerka bażika u applikata, kif ukoll l-innovazzjoni, it-trasport sostenibbli, il-produzzjoni u l-użu nadif u effiċjenti tal-enerġija.
               
            
                  4.
               
               
                  Tagħmel it-taħlita tat-taxxa waħda aktar effiċjenti u li tappoġġa aktar it-tkabbir inklużiv u sostenibbli.
               
            
         Magħmul fi Brussell, l-20 ta’ Lulju 2020.
         
            
               Għall-Kunsill
            
            
               Il-President
            
            J. KLOECKNER
         
      
      
         (1)  ĠU L 209, 2.8.1997, p. 1.
      
         (2)  Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi, (ĠU L 306, 23.11.2011, p. 25).
      
         (3)  ĠU C 301, 5.9.2019, p. 117.
      
         (4)  Regolament tal-Kunsill (KE) Nru 1467/97 tas-7 ta’ Lulju 1997 dwar li titħaffef u li tiġi ċċarata l-implimentazzjoni tal-proċedura ta’ defiċit eċċessiv (ĠU L 209, 2.8.1997, p. 6).
      
         (5)  Regolament (UE) 2020/460 tal-Parlament Ewropew u tal Kunsill tat-30 ta’ Marzu 2020 li jemenda r-Regolamenti (UE) Nru 1301/2013, (UE) Nru 1303/2013 u (UE) Nru 508/2014 fir-rigward ta’ miżuri speċifiċi biex jiġu mmobilizzati investimenti fis-sistemi tal-kura tas-saħħa tal-Istati Membri u f’setturi oħra tal-ekonomiji tagħhom b’reazzjoni għat-tifqigħa COVID‐19 (Inizjattiva ta’ Investiment b’Reazzjoni għall-Coronavirus) (ĠU L 99, 31.3.2020, p. 5).
      
         (6)  Regolament (UE) 2020/558 tal-Parlament Ewropew u tal-Kunsill tat-23 ta’ April 2020 li jemenda r-Regolamenti (UE) Nru 1301/2013 u (UE) Nru 1303/2013 rigward miżuri speċifiċi biex tingħata flessibbiltà eċċezzjonali għall-użu tal-Fondi Strutturali u ta’ Investiment Ewropej b’reazzjoni għat-tifqigħa tal-COVID-19 (ĠU L 130, 24.4.2020, p. 1).
      
         (7)  Skont l-Artikolu 5(2) tar-Regolament (KE) Nru 1466/97.